\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Saopćenje za javnost

Br. dok 556-B/18

ŠESTA SARAJEVO UN SEDMICA MEĐUVJERSKOG SKLADA U SVIJETU

Sarajevo, 1–7. februar/veljača 2018. godine

***Večer pjesnika Darka Cvijetića: Uz pjesničku knjigu Konopci s otiskom vrata***

**Sarajevo, 6. februar/veljača (utorak) 2018. godine**

**Velika dvorana Općine Stari Grad Sarajevo, početak u 19:00 sati**

Međunarodni forum Bosna će, uz saradnju s Općinom Stari Grad Sarajevo a u okviru cjelovitog programa Šesta Sarajevo UN sedmica međuvjerskog sklada u svijetu, organizirati *Večer Darka Cvijetića: Uz knjigu Konopci s otiskom vrata.* Pjesničkavečer bit će održana 6. februara/veljača (utorak) 2018. godine, s početkom u 19:00 sati, u velikoj dvorani Općine Stari Grad Sarajevo (ul. Zelenih beretki br. 4).

Domaćin večeri je profesor Almir Bašović, a njegovi gosti su pjesnik Darko Cvijetić i profesorica Andrijana Kos Lajtman.

Pjesništvo Darka Cvijetića temeljno je izvan vladajućih vidika savremenih bosanskih i širih slavenskih književnosti, a zato i presudno važan doprinos svima njima. Opus pjesnika Darka Cvijetića samosvojan je u svom jezičnom označitelju, ali i u načinu kako ispisuje svoj odnos prema zbilji. Zli porivi u čovjeku provodni su motivi ove poetike ranjivosti kojoj jedinstvenu i bolnu ljepotu priskrbljuje jezik redukcionizma i začudnosti.

O knjizi će govoriti Almir Bašović, Andrijana Kos Lajtman i Darko Cvijetić. U program večeri uključeni su preludij, intreludij i postludij gitariste Boška Jovića.

Almir Bašović je profesor na Odsjeku za komparativnu književnost Filozofskog fakulteta Univerziteta u Sarajevu. Objavio je pedesetak stručnih članaka, priredio nekoliko zbornika te je autor dviju knjiga: *Maske dramskog subjekta* (Sarajevo, 2015); *Čehov i prostor* (Novi Sad, 2008). Drame su mu prevođene u druge jezike i izvođene u drugim sredinama.

Darko Cvijetić je pjesnik, režiser i dramaturg u Pozorištu Prijedor. Njegove pjesme su prepjevavane na francuski, engleski, njemački, slovenski, hebrejski, albanski, mađarski, poljski, makedonski i jidiš jezik. Objavio je desetak knjiga pjesama, kratkih priča i eseja. Režirao dvadesetak pozorišnih projekata, od Euripida do Čehova, ostvario tridesetak pozorišnih uloga u rasponu od Raskoljnikova u "Zločinu i kazni" Fjodora Dostojevskog do Borisa Davidoviča Novskog u "Grobnici za Borisa Davidoviča" Danila Kiša.

Andrijana Kos Lajtman je profesorica Učiteljskog fakulteta Sveučilišta u Zagrebu. Glavno područje njenih znanstvenih zanimanja je suvremena književnost. Pored ostalih objavila je i sljedeća djela: *Poetika oblika (Zagreb, 2016); Lunule* (Zagreb, 2012) *Autobiografski diskurs djetinjstva* (Zagreb, 2011). Voditeljica je Kulturne tribine KAČ.

Boško Jović je profesor gitare. Njegove izvedbe na gitari su važan dio savremene bosanske kulture.

Večer pjesnika Darka Cvijetića otvoreno je za članove i prijatelje Međunarodnog foruma Bosna, predstavnike medija i širu javnost.

Nermina Jusić

MFB koordinator